# Suositukset vauvaystävälliseksi seurakunnaksi

1. Tunnistamme jokaisessa vauvassa Jumalan luomistyön ainutkertaisen ihmeen. Jokainen vauva on uniikki kappale maailmankaikkeudessa.
2. Iloitsemme koko seurakunnan kanssa jokaisesta syntyvästä ja kastetusta vauvasta näkyvästi. Huomioimme vauvan aina esirukouksessamme sekä sijoitamme näkyvälle paikalle esimerkiksi kastepuun, johon kaikkien kastettujen nimilehdet liitetään.
3. Katsomme seurakuntaa ja kirkkoja vauvan näkökulmasta: Luomme tiloja, joihin vauvojen ja heidän perheidensä on helppo tulla ja olla. Esimerkiksi hoitopöydät ja mikrot ovat helposti löydettävissä. Huolehdimme, että vaunujen kanssa pääsee kaikkiin tiloihin sekä muistamme tilaisuuksiemme tarjoilussa myös vauvoja (mm. kirkkokahveille soseita).
4. Kuuntelemme vauvaperheiden tarpeita ja otamme ne huomioon työn suunnittelussa ja toteutuksessa. Autamme ja tuemme vauvaperheitä ja vanhempien jaksamista arjessa. Seurakunnassamme on nimetty vauvavastaava, joka erityisesti muistaa vauvanäkökulman.
5. Rakennamme vauvalle ”tervetuloa seurakuntaan” pakkauksen. Pakkauksessa on sekä materiaalisia että henkisiä ja hengellisiä muistamisia.
6. Vauvat saavat tulla. Puolustamme vauvojen oikeutta osallistua kaikkiin tilaisuuksiin sekä teemme sen kaikille seurakuntalaisille selväksi. Järjestämme vähintään yhden vauvakirkon kerran vuodessa ja toteutamme sen yhdessä vauvaperheiden kanssa.
7. Mahdollistamme vauvaperheiden kohtaamisen ja keskinäisen tuen (mm. esikoisvauvakerhot, perhekerhot ja brunssit). Teemme yhteistyötä muiden vauva-toimijoiden kanssa (esim. neuvola ja järjestöt).
8. Järjestämme matalan kynnyksen kastetilaisuuksia vauvaperheelle luontevalla tavalla ja rohkaisemme seurakunnan jäseniä tuomaan vauvansa kasteelle.
9. Tuemme kummiutta, jotta jokaisen vauvan ympärille rakentuisi rakastavien aikuisten turvaverkko.
10. Puolustamme jokaisen vauvan oikeutta turvalliseen iltahetkeen lauluin ja rukouksin.